**IKASTAROAREN AURKEZPENA**

**IKASLEENDAKO INFORMAZIO OROKORRA**

Ikastaroko lehen egunean, arretaz irakurri zer konpromiso hartzen dituzun ikasle moduan, eta uste baduzu ezin dituzula bete, ez sinatu bertaratu zarela, eta prestakuntza-zentroari jakinarazi parte ez hartzea erabaki duzula, erreserbako zerrendako beste batek zure lekua har dezan.

**1. IKASTARO GUZTIETARAKO ARGIBIDEAK**

* **IKASTAROA, DIRUZ LAGUNDUTA.** Hezkuntzako eta Lanbide Heziketako Ministerioak diruz lagundutako ikastaroa da. Ikastaroa egiteko behar diren material eta ekipo guztiak emanen ditu prestakuntza-zentroak.
* Ikastaroaren **hartzaileak** langabeak eta landunak dira**.**

- **Langabetzat** jotzen dira zeinahi autonomia-erkidegotako enplegu-zerbitzu publikoan **enplegu eskatzaile moduan inskribatuta** daudenak, bekadunak eta Gazte Bermerako Sistema Nazionalean izena emanda daudenak barne.

- **Landunak**, berriz, alta emanda daude Gizarte Segurantzan, edo mutualitateetan kotizatzen dute.

* Prestakuntza ekintzetan,  **gehienez ere eguneko 8 eskola-orduz parte hartuko da**. Muga horretan sartuko dira lantokietako prestakuntza praktikoaren moduluko orduak, halakorik bada.
* Ikastaro bat **arrazoi justifikaturik gabe UZTEN bada**, **3 hilabetez ezin izanen da beste ikastaroren batean izena eman, ezta ikastarorik egin ere**, eta orobat ekar dezake zehapen espediente bat irekitzea prestazioari. errenta bermatuari eta enplegu eskaerari buruz.
* Ikasleak ekintza utzi duela jakinarazi behar dio prestakuntza-zentroari, bai eta horretarako arrazoia zein izan den ere. **Justifikatutzat jotzen da uztea, Gizarte Segurantzako alta duen lan batengatik bada**. Lan-ordutegia eta ikastaroaren ordutegia bateragarriak badira, ikastaroa amaitzeko aukera egonen da.
* **KANPORATZEA.** Ikastarotik kanporatzeko **arrazoi** izan litezke: Aprobetxamendurik eta interesik eza. Prestakuntza ekintzaren garapena trabatzea. Irakasleekiko, ikaskideekiko eta zentroko langileekiko errespeturik edo adeitasunik eza. Zentroko instalazioak eta ekipamenduak gaizki erabiltzea. Zentroko funtzionamendu araudian ager daitekeen beste edozein. Ikastarotik kanporatzearen ondorio izanen da kanporaketa gertatu ondorengo **12 hilabeteetan beste ikastarorik ezin egin ahal izatea**.
* **ENPLEGU ESKARIARI BURUZKO INFORMAZIOA (LANGABEAK):**

**Ikastaroaren hasieran,** alta emanen zaie Nafar Lansare-Nafarroako Enplegu Zerbitzuan, prestakuntza ekintza bateko parte hartzaile moduan, eta **eskaria etenda egonen da**, hau da, **ez dute berritu behar izanen**, eta ez dute informaziorik jasoko enplegu eskaintzei buruz. Gainerako zerbitzuetan ez da aldaketarik izanen. Langabeziagatiko prestazioa ez da inoiz eteten, lanean hasteagatik eskaerari baja ematean izan ezik.

**Eskaria ikastaroa hasi eta lehen 15 egunen barruan zigilatu behar badu, berritu egin beharko du.** Ordutik aitzinera, eta ikastaroa amaitu artean, etenda izanen du.

**Ikastaroa amaitu ondoren**, edo utziz gero, **bere enplegu bulegora joan beharko du** datuak eguneratu eta **eskaria berriz indarrean jartzeko**.

Ikastaroan zehar, aldaketaren bat gertatzen bada lan-egoeran (adibidez, ordu batzuetan lan egiten badu), enplegu eskaerari ekin beharko dio berriz.

Lan-eskaintzen berri jasotzen segitu nahi baduzu, jarri harremanetan zure enplegu-agentziarekin edo erabili bulego elektronikoaren zerbitzua webgune honetan: [www.empleo.navarra.es](http://www.empleo.navarra.es).

**2. AURREZ AURREKO IKASTAROETARAKO ARGIBIDEAK**

Aseguru batek estaltzen ditu aurrez aurreko ikastaroak eta praktikaldia (ikasgelako eta joan-etorrietako istripuetarako aseguru bat da). Istripua gertatuz gero, prestakuntza-zentroari jakinarazi behar zaio.

IKASTAROAN PARTE HARTZEA NAHITAEZKOA DA. Justifikatu gabeko hiru falta baino ez dira onartuko hilean. Horregatik, agiri bidez justifikatu behar da ez bertaratzea edo garaiz ez iristea. Justifikatu gabeko 4. falta egindakoan, ikasleak ikastaroa utzi beharko du.

Aurrez aurreko ikastaroetan, ikaslea zer EHUNEKOTAN EZ DEN BERTARATU kalkulatzeko, bertaratu gabeko ordutzat hartuko dira bai justifikatu gabeko faltak eta bai justifikatuak. Eta ikastaroa hasi ondoren etorri direnen kasuan, egon ez diren orduak.

**BEKAK ETA LAGUNTZAK AURREZ AURREKO IKASTAROETAN ETA LANEKOAK EZ DIREN PRAKTIKETAN**

Beken eta laguntzen hartzaileak izanen dira langabe direnak eta dagokien enplegu bulegoan izena emanda dutenak. Pertsona bat langabea ala landuna den erabakitzeko, prestakuntza ekintzaren edo praktikaren hasierako lan egoera hartuko da kontuan.

Beka eta laguntza hauek eskura daitezke: ezgaitasunari eta genero-indarkeriari loturiko bekak, eta garraiorako, familia-kontziliaziorako eta mantenurako laguntzak. Beka eta laguntza bat baino gehiago eskatzen ahal da ikastaro bakoitzean. Prestakuntza-zentroak emanen du bekak eta laguntzak eskatzeari eta baldintzei buruzko informazioa.

Landunendako ikastaroetan, ikastaroa landun moduan hasten bada, eta ikastaroan zehar langabezian geratuz gero, enplegu bulegora jo beharko da, alta hartzeko enplegu eskatzaile moduan, eta laguntzak eta bekak eskatu ahal izateko. Egokitzen ahal den beka galduko da, hilean justifikatu gabeko 3 falta baino gehiago izanez gero, une horretatik aitzinera eta ikastaroa amaitu bitartean.

**3. AURREZ AURREKO IKASTAROETARAKO ARGIBIDEAK PROFESIONALTASUN-ZIURTAGIRIA LORTZEKO DIRENEAN**

IKASITAKOAREN EBALUAZIOA: ikastaroan, bi ebaluazio mota eginen dira, ikasketa prozesuak iraun bitartekoa, eta modulu bakoitzaren amaierakoa. Nahitaezkoa da azken proba hori gainditzea “Gai” kalifikazioa lortzeko. Modulu batean azken proba egin ahal izateko, moduluak guztira dauzkan orduen %75ean gutxienez parte hartu beharko da.

**LANTOKIETAKO PRESTAKUNTZA PRAKTIKORAKO MODULUA**

Nahitaezkoa izanen da profesionaltasun-ziurtagiria lortu nahi duten guztiendako. Iraupena eta edukiak kasuan kasuko ziurtagirian ezarritakoak izanen dira.

Prestakuntza-zentroak ziurtagiriko lanez besteko praktiken modulua egiteko aukera emanen die ikastaro horrekin profesionaltasun-ziurtagiriko prestakuntza-modulu guztiak egiten dituzten ikasleei.

Ikasleek ez dute praktiken modulua egin beharko:

-Baldin eta egiaztatzen duten lan esperientzia bat badator gutxienez hiru hilabetekoa den ziurtagiriko praktiken moduluan jasotako gaitasunekin, eta gutxienez 300 orduz lan egin badute salbuespena eskatu aurreko azken 5 urteetan.

- Baldin eta gutxienez gaitasun-unitate bat dutela egiaztatzen badute esperientzia bidezko prozeduraren bitartez.

**PROFESIONALTASUN-ZIURTAGIRIA** : ziurtagiria emanen zaie hala eskatzen dutenei baldin eta ziurtagiriari lotutako prestakuntza modulu guztiak gainditu dituztela frogatzen badute eta 10 euroko tasa ordaintzen badute. Tasa ordainketa-gutun bidez ordainduko da webgune honen bidez:

<http://www.navarra.es/home_es/Servicios/ficha/7076/Solicitud-de-Certificado-de-Profesionalidad>

Ikasleak ziurtagiriaren eskabidea eta tasaren ordainagiria aurkeztuko ditu prestakuntza-zentroan, eskuduna den erakundean tramita ditzan. Ikasleek ziurtagiriaren eskabidean adierazitako enplegu-agentzian jasoko dute titulazioa.

Ziurtagiriari lotutako modulu guztiak gainditzen ez dituztenei Hezkuntza Departamentuak haiek lortutako gaitasun profesionalen egiaztagiri partzial metagarria emanen die (eskaerarik egin edo tasarik ordaindu behar izan gabe).

Ikasleek prestakuntza-zentroan jasoko dute egiaztagiria.